b'\n_START_ARTICLE_\nElias de Barjols\n_START_SECTION_\nVida\n_START_PARAGRAPH_\nNo es conserven refer\xc3\xa8ncies a aquest personatge en documents d\'arxiu. La vida diu que era de l\'Agen\xc3\xa8s, d\'un castell anomenat Perols, que no ha estat identificat amb seguretat. La vida continua explicant que es f\xc3\xa9u joglar i anava amb un altre joglar anomenat Oliver i que Alfons II de Proven\xc3\xa7a els acoll\xc3\xad a la seva cort i els don\xc3\xa0 mullers i terres a Barjols.  I que s\'enamor\xc3\xa0 de la comtessa Garsenda quan el comte mor\xc3\xad a Sic\xc3\xadlia i que li dedic\xc3\xa0 les seves can\xc3\xa7ons i que, quan ella mor\xc3\xad, es retir\xc3\xa0 a l\'Hospital de Sant Benet d\'Aviny\xc3\xb3, on mor\xc3\xad. _NEWLINE_Efectivament, dues can\xc3\xa7ons d\'Elias de Barjols van dirigides a Garsenda i, en altres dedicat\xc3\xb2ries, consten moltes relacions amb trobadors i senyors del seu temps. La can\xc3\xa7\xc3\xb3 Belhs Guazanhs s\'ha datat de 1191, encara que aquesta dataci\xc3\xb3 \xc3\xa9s discutida. La darrera pe\xc3\xa7a datable \xc3\xa9s de 1230, cosa que d\xc3\xb3na una producci\xc3\xb3 po\xc3\xa8tica estesa en el temps. _NEWLINE_La pe\xc3\xa7a m\xc3\xa9s coneguda potser \xc3\xa9s Belhs Guazanhs, s\'a vos plazia (132,5) on, a imitaci\xc3\xb3 d\'una poesia de Bertran de Born (PC 80,12 Domna, puois de me no\xc2\xb7us chal), Elias escull la millor qualitat de cada cavaller per crear el cavaller perfecte. Els proven\xc3\xa7alistes l\'anomenen la can\xc3\xa7\xc3\xb3 del cavalher soissebut, prenent l\'adjectiu de Bertran de Born (dama soissebuda = "imaginada, artificial"). S\'hi han identificat, entre els cavallers esmentats, Robert IV (delf\xc3\xad d\'Alv\xc3\xa8rnia), Raimon de Miraval, Pons de Capduelh, Bertran de la Tor i possiblement Eble V de Ventadorn (el marit de Maria de Ventadorn) i Aimar V de Llemotges.\n_START_SECTION_\nObra\n_START_PARAGRAPH_\nEs conserven un total de quinze composicions d\'Elias de Barjols.'